
Az iraki-iráni kapcsolatok alakulása Szaddám Huszein bukása után

A dolgozatom Irak és Irán váltakozó kapcsolatának elemzésére fókuszál Szaddám Huszein bukása óta napjainkig. Fő témája a gazdasági és kereskedelmi kapcsolatok ismételt kiépítése, megújítása. Kiindulásom az amerikai invázió és Szaddám uralmának bukása, valamint az azt követő konszolidációs időszak. A téma aktualitását a 2018-2020 között történt események adják (az iraki polgárok az iráni politikai és gazdasági befolyás elleni tiltakozása, az új iraki kormány felállása, Irán elleni ENSZ szankciók megszűnése). 
Írásomban arra keresem a választ, hogy Irán milyen mértékben használja fel Irakot az őt sújtó szankciók hatásainak enyhítésére. A megválaszoláshoz elemzem az iraki és iráni gazdaság szerkezetét és a felmerülő strukturális problémákat, a kereskedelmi kapcsolatok kibontakozását és a kereskedelem mértékét, a nemzetközi és amerikai szankciók hatását, az országok egymásra utaltságát, a szankciók megkerülésének lehetőségét és az alóluk való hivatalos mentességeket, valamint a 2003 és 2020 közötti releváns politikai-gazdasági fejleményeket. Kutatási módszerem másodlagos forrásfeldolgozás és gazdasági adatok elemzése.
Az első részben bemutatom Irak és Irán fokozatosan kiépülő gazdasági kapcsolatait, valamint a két ország gazdasági berendezkedését. A második részben a tágabb gazdasági kapcsolatokat elemzem a 2010 után kiépült nemzetközi szankciórendszer tükrében. A harmadik fejezet a 2015 és 2018 közötti időszakot öleli fel, középpontban a nukleáris megállapodás megkötésével és a szankciók feloldásának hatásával. Utolsó fejezetem az Irakban tapasztalható iráni politikai befolyás kérdését járja körül.
Kutatásom eredményeképpen elmondható, hogy Irán valóban kihasználja Irak kiszolgáltatott helyzetét a nem-kőolaj bevételeinek növelése céljából: bár évtizedek óta magasak a kőolaj alapú bevételei, de azok a szankciók miatt bizonytalan jövedelemforrásnak tekinthetőek. Továbbá bizonyos, hogy Irak segíti az Iszlám Köztársaságot a korlátozások megkerülésében a csempészútvonalak és más informális kereskedelem révén. 



